Diari Oficial de la Generalitat Valenciana


Sumari del DOGV 4046, del 19-07-2001 (2001/7043)

RESOLUCIÓ de 26 de juny de 2001, del Servei Territorial d'Indústria i Energia d'Alacant, per la qual s'autoritza la línia subterrània de mitjana tensió a 20 kV 4/Cº d'alimentació al PP la Condomina, a la platja de Sant Joan, als termes municipals d'Alacant i Sant Joan d'Alacant (Alacant), i es declara, en concret, la seua utilitat pública. JUEXPR/2001/01(ATLINE/1997/379).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4046

Data del DOGV
:   19-07-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/7043


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 26 de juny de 2001, del Servei Territorial d'Indústria i Energia d'Alacant, per la qual s'autoritza la línia subterrània de mitjana tensió a 20 kV 4/Cº d'alimentació al PP la Condomina, a la platja de Sant Joan, als termes municipals d'Alacant i Sant Joan d'Alacant (Alacant), i es declara, en concret, la seua utilitat pública. JUEXPR/2001/01(ATLINE/1997/379). [2001/M7043]
  
Amb data 6 de juliol de 2000, aquest Servei Territorial d'Indústria i Energia va sotmetre a informació pública la sol·licitud d'autorització administrativa i l'aprovació de projecte de la indicada línia elèctrica, després de la petició prèvia d'Iberdrola, SA. Durant el període d'informació pública, la senyora Amparo Penalva Ferrándiz va presentar escrit d'al·legacions en el qual manifestava que el traçat de la línia anava per terrenys de la seua propietat.
  
Mitjançant Resolució d'aquest Servei Territorial d'Indústria i Energia, de data 14 de març de 2001, es va sotmetre a informació pública la sol·licitud de declaració en concret d'utilitat pública i la relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa, de l'entitat beneficiària, Iberdrola Distribución Eléctrica, SA.
  
Durant el període d'informació pública ha presentat al·legacions la senyora Amparo Penalva Ferrándiz i sol·licita que s'acorde denegar l'autorització administrativa i la declaració d'utilitat pública.
  
L'al·legació va ser contestada per l'entitat beneficiària, que posava de manifest el següent:
  
a) La xarxa de mitjana tensió projectada per la promotora-urbanitzadora té com a única finalitat el subministrament d'energia a la UE 3 la Condomina, no té res a veure amb la línia subterrània de mitjana tensió la declaració d'utilitat pública de la qual se sol·licita. La línia projectada per Iberdrola no forma part de l'actuació urbanística UE 3 La Condomina, ni la seua finalitat exclusiva és el subministrament d'energia elèctrica a aquesta actuació urbanística; la finalitat de la instal·lació és millorar les condicions de subministrament en una zona molt àmplia i l'alimentació a les distintes actuacions urbanístiques que s'estan realitzant en aquesta zona, amb previsió de les que pogueren realitzar-se. Amb aquests fins, la línia s'ha projectat perquè circule per terrenys destinats a vials d'ús públic.
  
b) El traçat de la línia subterrània projectada per Iberdrola circula íntegrament per terrenys l'ús actual dels quals és el de vial públic; per a aquesta prova s'aporta acta notarial alçada el 10 d'octubre de 2000, davant el notari d'Alacant, senyor Julián Cambronero Martínez, amb el número 2.995 del seu protocol.
  
c) El traçat de la línia subterrània projectada per Iberdrola circula íntegrament per terrenys la destinació dels quals, segons el programa d'actuació integrada UE 3 la Condomina, és el de vial públic, i per a aquesta prova s'aporten els plans del mencionat programa d'actuació en els quals es pot veure que la superfície destinada a ús residencial unifamiliar no inclou la superfície per la qual circula la línia elèctrica subterrània, i la destinació d'aquesta és, segons el mencionat programa d'actuació, la de vial públic amb la denominació de carrer 34; i per tant, la línia subterrània projectada s'ajusta perfectament al planejament urbanístic, circula per terrenys destinats a vials d'ús públic, i compleix així el que s'ha disposat en la Llei 54/1997, sobre coordinació amb plans urbanístics.
  
d) El traçat alternatiu a què fa referència l'al·legadora i el traçat de la línia projectada per Iberdrola no podran ser mai coincidents, perquè es tracta de projectes distints. No obstant això anterior, si la línia projectada per Iberdrola es fera circular per la senda del Bosch, com sol·licita l'al·legadora, comportaria un increment de longitud de 325 metres, equivalent a més del 350% respecte de la longitud del traçat projectat en aqueix tram. El traçat projectat per Iberdrola resulta, per tant, respectuós amb el que s'ha disposat en l'article 57.b de la Llei 54/1997, ja que circula per terrenys d'ús i servei públic, i encara que no és així, la modificació del traçat comportaria un increment de longitud molt superior al 10% establit en l'article 161 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica. A més a més, com el traçat de la línia és subterrani i no s'expropia el domini, sinó que es constitueix una servitud subterrània de pas, no es priva l'al·legadora de l'aprofitament urbanístic que li poguera correspondre, en execució del planejament previst, per l'aportació al pla de la superfície afectada.
  
Atés que s'han respectat en la mesura que ha sigut possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions, i sense perjudici de les corresponents indemnitzacions que hauran de ser determinades de mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que s'ha disposat en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica i en els articles 53 i 54 de la Llei 54/1997, de 27 de novembre (BOE de 28 de novembre de 1997), aquest Servei Territorial d'Indústria i Energia ha resolt aprovar el projecte d'execució i autoritzar a Iberdrola, SA la instal·lació de la línia subterrània de mitjana tensió a 20 kV 4/Cº, d'alimentació al PP la Condomina, a la platja de Sant Joan, als termes municipals d'Alacant i Sant Joan d'Alacant (Alacant); i declarar, al mateix temps, la seua utilitat pública, en concret, i s'establiran en tot cas les següents prescripcions:
  
Primera
  
En tot moment haurà de complir-se tot el que s'estableix en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, i també en la Llei 54/1997, del Sector Elèctric.
  
Segona
  
El termini per a l'execució de les obres i instal·lacions serà de 12 mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de la documentació tècnica presentada, i quedaran especificades en les següents dades bàsiques: longitud: un circuit 1.344 metres i tres circuits 2.794 metres; origen: últim suport L/4 Cº ET Sant Joan-PP Condomina; final: centres PP Condomina.
  
Quarta
  
Els encreuaments especials i altres afeccions de béns de domini públic es realitzaran de conformitat amb les condicions imposades pels organismes competents en cada cas.
  
Cinquena
  
Iberdrola Distribución Eléctrica, SA, donarà compte de l'acabament de les instal·lacions a aquest servei territorial per al reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
Sisena
  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions expressades per la declaració inexacta de les dades subministrades o una altra causa excepcional que ho justifique.
  
Contra aquesta resolució, que no posa fi a la via administrativa, es podrà interposar recurs d'alçada davant la Direcció General d'Indústria i Energia (c/ Colom, 32, 46604 València), en el termini d'un mes comptat a partir del dia de la seua publicació, sense perjudici de la continuació de l'expedient, atesa l'executivitat de la resolució que s'autoritza, per disposar-ho així l'article 56 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.